CELEX: 32021D1115(01)
Language: el
Date: 2021-11-12 00:00:00
Title: Απόφαση της Επιτροπής της 12ης Νοεμβρίου 2021 για τη σύσταση της ομάδας εμπειρογνωμόνων για τον ευρωπαϊκό μηχανισμό ετοιμότητας και αντιμετώπισης κρίσεων επισιτιστικής ασφάλειας 2021/C 461 I/01

15.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  CI 461/1
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 12ης Νοεμβρίου 2021
         για τη σύσταση της ομάδας εμπειρογνωμόνων για τον ευρωπαϊκό μηχανισμό ετοιμότητας και αντιμετώπισης κρίσεων επισιτιστικής ασφάλειας
         (2021/C 461 I/01)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 39 της Συνθήκης για τη λειτουργία της Ευρωπαϊκής Ένωσης, η Ένωση και τα κράτη μέλη οφείλουν να διασφαλίζουν τον εφοδιασμό σε γεωργικά τρόφιμα και προϊόντα αλιείας και υδατοκαλλιέργειας και να εξασφαλίζουν ότι τα προϊόντα αυτά φθάνουν στους καταναλωτές σε λογικές τιμές.
                  
               
                     (2)
                  
                  
                     Στην ανακοίνωσή της, της 20ής Μαΐου 2020, με τίτλο «Από το αγρόκτημα στο πιάτο – Μια στρατηγική για ένα δίκαιο, υγιές και φιλικό προς το περιβάλλον σύστημα τροφίμων» (1), η Επιτροπή δεσμεύτηκε να εντείνει τις προσπάθειές της για τον συντονισμό μιας κοινής ευρωπαϊκής απάντησης στις κρίσεις που επηρεάζουν ή απειλούν να επηρεάσουν το σύνολο ή μέρος του συστήματος τροφίμων της Ένωσης και θέτουν ή απειλούν να θέσουν σε κίνδυνο την επισιτιστική ασφάλεια στην Ένωση. Σύμφωνα με την ενέργεια 2 της εν λόγω ανακοίνωσης, η Επιτροπή θα καταρτίσει σχέδιο έκτακτης ανάγκης για τη διασφάλιση του εφοδιασμού σε τρόφιμα και της επισιτιστικής ασφάλειας.
                  
               
                     (3)
                  
                  
                     Είναι αναγκαίο να συσταθεί ομάδα εμπειρογνωμόνων σύμφωνα με την απόφαση C(2016)3301 της Επιτροπής (2) για τη θέσπιση οριζόντιων κανόνων σχετικά με τη σύσταση και τη λειτουργία ομάδων εμπειρογνωμόνων της Επιτροπής (στο εξής: οριζόντιοι κανόνες).
                  
               
                     (4)
                  
                  
                     Ως εκ τούτου, θα πρέπει να συσταθεί ομάδα εμπειρογνωμόνων στους τομείς της γεωργίας, της αλιείας, της υδατοκαλλιέργειας, καθώς και της υγείας και της ασφάλειας των τροφίμων, και να καθοριστούν τα καθήκοντα και η δομή της.
                  
               
                     (5)
                  
                  
                     Η ομάδα θα πρέπει να συνδράμει την Επιτροπή στη βελτίωση του συντονισμού σε επίπεδο Ένωσης, σε όλους τους σχετικούς τομείς πολιτικής, και στην οργάνωση συντονισμένης αντίδρασης σε κρίσεις που επηρεάζουν ή απειλούν να επηρεάσουν τον εφοδιασμό σε τρόφιμα και την επισιτιστική ασφάλεια στην Ένωση, σε συνέργεια με τις υφιστάμενες δομές και μηχανισμούς της Ένωσης.
                  
               
                     (6)
                  
                  
                     Η ομάδα θα πρέπει να απαρτίζεται από εκπροσώπους των κρατών μελών, τρίτων χωρών των οποίων η αλυσίδα εφοδιασμού τροφίμων είναι σε μεγάλο βαθμό ενσωματωμένη στο σύστημα τροφίμων της Ένωσης, και των οργανώσεων ενδιαφερόμενων μερών. Ο εκπρόσωπος της Επιτροπής θα πρέπει να προεδρεύει της ομάδας. Για λόγους συντονισμού, θα πρέπει να δημιουργηθεί ενιαίο σημείο επαφής για κάθε κράτος μέλος και κάθε τρίτη χώρα.
                  
               
                     (7)
                  
                  
                     Θα πρέπει να θεσπιστούν κανόνες σχετικά με τη δημοσιοποίηση πληροφοριών από τα μέλη της ομάδας και τους εκπροσώπους τους σύμφωνα με το άρθρο 101 της Συνθήκης για τη λειτουργία της Ευρωπαϊκής Ένωσης και τις κατευθυντήριες γραμμές της Επιτροπής σχετικά με την εφαρμογή του άρθρου 101 στις συμφωνίες οριζόντιας συνεργασίας (3).
                  
               
                     (8)
                  
                  
                     Η επεξεργασία των δεδομένων προσωπικού χαρακτήρα θα πρέπει να γίνεται σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (4).
                  
               
                     (9)
                  
                  
                     Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης της εν λόγω περιόδου,
                  
               ΑΠΟΦΑΣΙΖΕΙ:
         
            Άρθρο 1
            Αντικείμενο
            Συγκροτείται η ομάδα εμπειρογνωμόνων για τον Ευρωπαϊκό Μηχανισμό Ετοιμότητας και Αντιμετώπισης Κρίσεων στον τομέα της Επισιτιστικής Ασφάλειας (στο εξής: ομάδα).
         
         
            Άρθρο 2
            Καθήκοντα
            Καθήκοντα της ομάδας είναι:
            
                        α)
                     
                     
                        η παροχή συμβουλών και εμπειρογνωσίας στην Επιτροπή σε σχέση με:
                        
                                    (i)
                                 
                                 
                                    την εφαρμογή της νομοθεσίας, των προγραμμάτων και των πολιτικών της Ένωσης σχετικά με την ετοιμότητα και την αντίδραση της Ένωσης σε κρίσεις που αφορούν τον εφοδιασμό σε τρόφιμα και την επισιτιστική ασφάλεια· και
                                 
                              
                                    (ii)
                                 
                                 
                                    τη συνεργασία και τον συντονισμό με τα κράτη μέλη, τις τρίτες χώρες και τις οργανώσεις των ενδιαφερόμενων μερών όσον αφορά τα θέματα που αναφέρονται στο σημείο i)·
                                 
                              
                  
                        β)
                     
                     
                        η ανταλλαγή εμπειριών και ορθών πρακτικών όσον αφορά την οργάνωση συντονισμένης αντίδρασης σε κρίσεις που αφορούν τον εφοδιασμό σε τρόφιμα και την επισιτιστική ασφάλεια, μεταξύ άλλων με την έγκαιρη παρακολούθηση και υποβολή στοιχείων σχετικά με απειλές, την εξέλιξη της κρίσης, την αξιολόγηση μετά την κρίση και τα διδάγματα που αντλήθηκαν·
                     
                  
                        γ)
                     
                     
                        η συζήτηση σχεδίων έκτακτης ανάγκης των κρατών μελών και των τρίτων χωρών που έχουν κληθεί από την Επιτροπή·
                     
                  
                        δ)
                     
                     
                        η συνδρομή της Επιτροπής στην προετοιμασία των πολιτικών πρωτοβουλιών σχετικά με την ετοιμότητα της Ένωσης για την αντιμετώπιση κρίσεων που αφορούν τον εφοδιασμό σε τρόφιμα και την επισιτιστική ασφάλεια, όταν η Επιτροπή ζητεί τη γνώμη της σχετικά με τις εν λόγω πρωτοβουλίες·
                     
                  
                        ε)
                     
                     
                        η διατύπωση, κατά περίπτωση, συστάσεων σχετικά με την ετοιμότητα της Ένωσης και την αντιμετώπιση κρίσεων όσον αφορά τον εφοδιασμό σε τρόφιμα και την επισιτιστική ασφάλεια.
                     
                  Τα καθήκοντα της ομάδας δεν θίγουν την απόφαση 1313/2013/ΕΕ (5) περί μηχανισμού πολιτικής προστασίας της Ένωσης, και ιδίως την αποκλειστική ευθύνη του κέντρου συντονισμού αντιμετώπισης εκτάκτων αναγκών για τον συντονισμό όλων των αιτημάτων παροχής βοήθειας κατά την ενεργοποίηση του μηχανισμού πολιτικής προστασίας της Ένωσης, μεταξύ άλλων και σε περίπτωση επισιτιστικών κρίσεων.
         
         
            Άρθρο 3
            Διαβούλευση
            Η Επιτροπή μπορεί να ζητεί τη γνώμη της ομάδας για κάθε θέμα που αφορά την ετοιμότητα και την αντίδραση της Ένωσης σε κρίσεις που απειλούν τον εφοδιασμό σε τρόφιμα και την επισιτιστική ασφάλεια.
         
         
            Άρθρο 4
            Σύνθεση
            
               1.   Tα μέλη της ομάδας είναι:
               
                           α)
                        
                        
                           αρμόδιες αρχές κάθε κράτους μέλους στους τομείς της γεωργίας, της αλιείας, της υδατοκαλλιέργειας, της πολιτικής για την υγεία και της ασφάλειας των τροφίμων·
                        
                     
                           β)
                        
                        
                           αρμόδιες αρχές τρίτων χωρών που έχουν επιλεγεί στους τομείς της γεωργίας, της αλιείας, της υδατοκαλλιέργειας, της πολιτικής για την υγεία και της ασφάλειας των τροφίμων και των οποίων η αλυσίδα εφοδιασμού τροφίμων είναι σε μεγάλο βαθμό ενσωματωμένη στο σύστημα τροφίμων της Ένωσης·
                        
                     
                           γ)
                        
                        
                           οργανώσεις ενδιαφερόμενων μερών που ορίζονται στο πλαίσιο της διαδικασίας επιλογής που αναφέρεται στο άρθρο 6, οι οποίες δραστηριοποιούνται στους τομείς της γεωργίας, της αλιείας, της υδατοκαλλιέργειας, της πολιτικής για την υγεία και της ασφάλειας των τροφίμων ή σε οποιονδήποτε τομέα που συνδέεται με την εύρυθμη λειτουργία της αλυσίδας εφοδιασμού τροφίμων, συμπεριλαμβανομένης της παράδοσης τροφίμων στους καταναλωτές μέσω του λιανικού εμπορίου ή των υπηρεσιών εστίασης, της παροχής εισροών και συντελεστών παραγωγής, της παραγωγής τροφίμων, της μεταποίησης και της μεταφοράς τροφίμων, ο συνολικός αριθμός των οποίων δεν υπερβαίνει τις 30.
                        
                     
            
               2.   Τα μέλη ορίζουν έναν εκπρόσωπο και έναν αναπληρωτή και διασφαλίζουν ότι ο εκπρόσωπός τους και ο αναπληρωτής τους παρέχουν υψηλό επίπεδο εμπειρογνωσίας στους τομείς που αναφέρονται στην παράγραφο 1 στοιχείο γ).
            
            
               3.   Οι οργανώσεις ενδιαφερόμενων μερών που έχουν επιλεγεί ως μέλη, οι οποίες δεν είναι πλέον σε θέση να συμβάλλουν αποτελεσματικά στις διαβουλεύσεις της ομάδας, οι οποίες δεν πληρούν, κατά την άποψη των υπηρεσιών της Επιτροπής που αναφέρονται στο άρθρο 8, τις προϋποθέσεις που προβλέπονται στο άρθρο 339 της Συνθήκης για τη λειτουργία της Ευρωπαϊκής Ένωσης ή υποβάλλουν την παραίτησή τους, δεν καλούνται πλέον να συμμετέχουν στις συνεδριάσεις της ομάδας κατά τη διάρκεια της θητείας τους και μπορούν να αντικατασταθούν για το υπόλοιπο της θητείας τους.
            
         
         
            Άρθρο 5
            Σημεία επαφής
            Μία αρμόδια αρχή ανά κράτος μέλος ή τρίτη χώρα μεταξύ εκείνων που αναφέρονται στο άρθρο 4 παράγραφος 1 στοιχεία α) και β) ενεργεί ως ενιαίο σημείο επαφής για θέματα που σχετίζονται με τα καθήκοντα που αναφέρονται στο άρθρο 2. Τα κράτη μέλη και οι τρίτες χώρες κοινοποιούν στην Επιτροπή κάθε αλλαγή στην αρμόδια αρχή που λειτουργεί ως σημείο επαφής. Η Επιτροπή δημοσιεύει και επικαιροποιεί τακτικά τον κατάλογο των σημείων επαφής σε ειδικό ιστότοπο.
         
         
            Άρθρο 6
            Διαδικασία επιλογής
            
               1.   Η επιλογή των οργανώσεων ενδιαφερόμενων μερών διεξάγεται μέσω δημόσιας πρόσκλησης για υποβολή υποψηφιοτήτων, η οποία δημοσιεύεται στο μητρώο ομάδων εμπειρογνωμόνων της Επιτροπής και άλλων παρεμφερών οργάνων (στο εξής: μητρώο ομάδων εμπειρογνωμόνων). Επιπλέον, η πρόσκληση για την υποβολή υποψηφιοτήτων μπορεί να δημοσιευθεί με άλλα μέσα, όπως, μεταξύ άλλων, σε ειδικούς ιστοτόπους.
               Η πρόσκληση υποβολής υποψηφιοτήτων πρέπει να περιγράφει με σαφήνεια τα κριτήρια επιλογής, μεταξύ άλλων την απαιτούμενη εμπειρογνωσία και τα συμφέροντα που πρέπει να εκπροσωπούνται σε σχέση με την εργασία που θα εκτελεστεί. Η ελάχιστη προθεσμία για την υποβολή υποψηφιοτήτων είναι τέσσερις εβδομάδες.
            
            
               2.   Η εγγραφή στο Μητρώο Διαφάνειας είναι υποχρεωτική για τον διορισμό των οργανώσεων ενδιαφερόμενων μερών.
            
            
               3.   Οι αρχές των κρατών μελών και οι αρχές των τρίτων χωρών ορίζονται από τον Γενικό Διευθυντή της Γενικής Διεύθυνσης Γεωργίας και Αγροτικής Ανάπτυξης (ΓΔ AGRI) με απευθείας πρόσκληση, κατόπιν συμφωνίας με τη Γενική Διεύθυνση Θαλάσσιας Πολιτικής και Αλιείας (ΓΔ MARE) και τη Γενική Διεύθυνση Υγείας και Ασφάλειας των Τροφίμων (ΓΔ SANTE).
            
            
               4.   Οι οργανώσεις ενδιαφερόμενων μερών ορίζονται από τον Γενικό Διευθυντή της ΓΔ AGRI, κατόπιν συμφωνίας με τη ΓΔ MARE και τη ΓΔ SANTE, μεταξύ υποψηφίων με υψηλό επίπεδο εμπειρογνωσίας στους τομείς που αναφέρονται στο άρθρο 4 παράγραφος 1 στοιχείο γ), οι οποίοι ανταποκρίθηκαν στη δημόσια πρόσκληση υποβολής υποψηφιοτήτων.
            
            
               5.   Οι οργανώσεις ενδιαφερόμενων μερών διορίζονται για πενταετή θητεία. Η θητεία τους είναι ανανεώσιμη. Εξακολουθούν να ασκούν τα καθήκοντά τους μέχρι τη λήξη της θητείας τους ή μέχρι την αντικατάστασή τους, αναλόγως του ποια ημερομηνία προηγείται.
            
         
         
            Άρθρο 7
            Προεδρία
            Η προεδρία της ομάδας ανατίθεται στον εκπρόσωπο της Επιτροπής.
         
         
            Άρθρο 8
            Λειτουργία
            
               1.   Η ομάδα ενεργεί κατόπιν αιτήματος των αρμόδιων υπηρεσιών της Επιτροπής (ΓΔ AGRI, ΓΔ MARE και ΓΔ SANTE), σύμφωνα με τους οριζόντιους κανόνες.
            
            
               2.   Η ομάδα συνεδριάζει τουλάχιστον μία φορά ετησίως. Σε επείγουσες περιπτώσεις, μπορεί να συγκληθεί από την Επιτροπή ανά πάσα στιγμή χωρίς προειδοποίηση.
            
            
               3.   Οι συνεδριάσεις της ομάδας πραγματοποιούνται στις εγκαταστάσεις της Επιτροπής ή διαδικτυακά, ανάλογα με τις περιστάσεις.
            
            
               4.   Η ΓΔ AGRI, η ΓΔ MARE και η ΓΔ SANTE παρέχουν γραμματειακή υποστήριξη. Στις συνεδριάσεις της ομάδας και των υποομάδων της μπορούν να συμμετέχουν υπάλληλοι άλλων υπηρεσιών της Επιτροπής που ενδιαφέρονται για τις σχετικές εργασίες.
            
            
               5.   Κατόπιν συμφωνίας με τη ΓΔ AGRI, τη ΓΔ MARE και τη ΓΔ SANTE, η ομάδα μπορεί, με απλή πλειοψηφία των μελών της, να αποφασίζει τη διεξαγωγή δημόσιων συνεδριάσεων.
            
            
               6.   Τα πρακτικά της συζήτησης κάθε σημείου της ημερήσιας διάταξης και των γνωμοδοτήσεων, συστάσεων ή εκθέσεων της ομάδας είναι εμπεριστατωμένα και πλήρη. Τα πρακτικά συντάσσονται από τη γραμματεία υπό την ευθύνη του προέδρου.
            
            
               7.   Στο μέτρο του δυνατού, η ομάδα εγκρίνει τις γνωμοδοτήσεις, τις συστάσεις ή τις εκθέσεις της με συναίνεση. Σε περίπτωση ψηφοφορίας, το αποτέλεσμα αποφασίζεται με απλή πλειοψηφία των μελών. Τα μέλη που καταψήφισαν ή απείχαν έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις έγγραφο στο οποίο συνοψίζεται η αιτιολόγηση της θέσης τους.
            
         
         
            Άρθρο 9
            Υποομάδες
            
               1.   Η ΓΔ AGRI, η ΓΔ MARE και η ΓΔ SANTE μπορούν να συγκροτούν υποομάδες για την εξέταση ειδικών ζητημάτων βάσει της εντολής που καθορίζουν. Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην ομάδα. Διαλύονται μόλις εκπληρωθεί η αποστολή τους.
            
            
               2.   Τα μέλη των υποομάδων που δεν είναι μέλη της ομάδας επιλέγονται μέσω δημόσιας πρόσκλησης υποβολής υποψηφιοτήτων, σύμφωνα με το άρθρο 6 και τους οριζόντιους κανόνες.
            
            
               3.   Μια υποομάδα αποτελούμενη από εκπροσώπους των κρατών μελών είναι υπεύθυνη για την ανταλλαγή πληροφοριών μεταξύ των κρατών μελών και της Επιτροπής, ιδίως όσον αφορά τις εμπιστευτικές πληροφορίες.
            
         
         
            Άρθρο 10
            Προσκεκλημένοι εμπειρογνώμονες
            Η ΓΔ AGRI, η ΓΔ MARE και η ΓΔ SANTE μπορούν να ζητήσουν από εμπειρογνώμονες με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της ομάδας ή των υποομάδων σε ad hoc βάση.
         
         
            Άρθρο 11
            Παρατηρητές
            
               1.   Ιδιώτες, οργανώσεις, συμπεριλαμβανομένων οργανώσεων ενδιαφερόμενων μερών, και δημόσιοι φορείς εκτός από τις αρμόδιες αρχές των κρατών μελών μπορούν να λάβουν το καθεστώς του παρατηρητή, σύμφωνα με τους οριζόντιους κανόνες, με άμεση πρόσκληση.
            
            
               2.   Οι οργανώσεις και οι δημόσιοι φορείς που έχουν διοριστεί ως παρατηρητές ορίζουν τους εκπροσώπους και τους αναπληρωτές τους.
            
            
               3.   H προεδρία μπορεί να επιτρέψει στους παρατηρητές και στους εκπροσώπους τους να συμμετάσχουν στις συζητήσεις της ομάδας και των υποομάδων και να παρέχουν εμπειρογνωσία. Ωστόσο, δεν έχουν δικαίωμα ψήφου και δεν συμμετέχουν στη διατύπωση γνωμών ή συστάσεων ή στη σύνταξη εκθέσεων από την ομάδα και τις υποομάδες της.
            
         
         
            Άρθρο 12
            Εσωτερικός κανονισμός
            Κατόπιν πρότασης της ΓΔ AGRI, της ΓΔ MARE και της ΓΔ SANTE και σε συμφωνία με αυτές, η ομάδα εγκρίνει τον εσωτερικό κανονισμό της με απλή πλειοψηφία των μελών της και με βάση τους συνήθεις διαδικαστικούς κανόνες για τις ομάδες εμπειρογνωμόνων (6), σύμφωνα με τους οριζόντιους κανόνες. Οι υποομάδες λειτουργούν σύμφωνα με τον εσωτερικό κανονισμό της ομάδας.
         
         
            Άρθρο 13
            Επαγγελματικό απόρρητο και χειρισμός διαβαθμισμένων πληροφοριών
            Τα μέλη της ομάδας και οι εκπρόσωποί τους, οι προσκεκλημένοι εμπειρογνώμονες, καθώς και παρατηρητές και οι εκπρόσωποί τους, υπόκεινται στις υποχρεώσεις τήρησης του επαγγελματικού απορρήτου, το οποίο, σύμφωνα με τις Συνθήκες και τους εκτελεστικούς κανόνες τους, ισχύει για όλα τα μέλη και το προσωπικό των θεσμικών οργάνων, καθώς και στους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στις αποφάσεις της Επιτροπής (EΕ, Ευρατόμ) 2015/443 (7) και 2015/444 (8). Σε περίπτωση αθέτησης των εν λόγω υποχρεώσεων, η Επιτροπή μπορεί να λάβει όλα τα ενδεδειγμένα μέτρα.
         
         
            Άρθρο 14
            Διαφάνεια
            
               1.   Η ομάδα και οι υποομάδες της καταχωρίζονται στο μητρώο ομάδων εμπειρογνωμόνων.
            
            
               2.   Όσον αφορά τη σύνθεση της ομάδας και των υποομάδων, δημοσιεύονται τα ακόλουθα στοιχεία στο μητρώο ομάδων εμπειρογνωμόνων σύμφωνα με τους οριζόντιους κανόνες:
               
                           α)
                        
                        
                           η ονομασία των αρμόδιων αρχών των κρατών μελών·
                        
                     
                           β)
                        
                        
                           η ονομασία των αρμόδιων αρχών των τρίτων χωρών·
                        
                     
                           γ)
                        
                        
                           η ονομασία των οργανώσεων ενδιαφερόμενων μερών· τα εκπροσωπούμενα συμφέροντα δημοσιοποιούνται·
                        
                     
                           δ)
                        
                        
                           το όνομα των παρατηρητών.
                        
                     
            
               3.   Όλα τα σχετικά έγγραφα, συμπεριλαμβανομένων των ημερησίων διατάξεων, των πρακτικών και των εισηγήσεων των συμμετεχόντων, καθίστανται διαθέσιμα στο μητρώο ομάδων εμπειρογνωμόνων. Ειδικότερα, η ημερήσια διάταξη και τα άλλα σχετικά έγγραφα δημοσιεύονται σε εύθετο χρόνο πριν από τη συνεδρίαση και ακολουθεί η ταχεία δημοσίευση των πρακτικών. Εξαιρέσεις από τη δημοσίευση επιτρέπονται μόνον εφόσον η δημοσιοποίηση ενός εγγράφου μπορεί να υπονομεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (9).
            
         
         
            Άρθρο 15
            Έξοδα συνεδριάσεων
            
               1.   Οι συμμετέχοντες στις δραστηριότητες της ομάδας και των υποομάδων δεν αμείβονται για τις υπηρεσίες που προσφέρουν.
            
            
               2.   Η Επιτροπή επιστρέφει τα οδοιπορικά και τα έξοδα διαμονής των συμμετεχόντων στις δραστηριότητες της ομάδας και των υποομάδων. Η επιστροφή εξόδων πραγματοποιείται σύμφωνα με τις διατάξεις που ισχύουν στην Επιτροπή και εντός των ορίων των διαθέσιμων πιστώσεων που χορηγούνται στις υπηρεσίες της Επιτροπής στο πλαίσιο της ετήσιας διαδικασίας κατανομής των πόρων.
            
         
         
            Άρθρο 16
            Εφαρμογή
            Η παρούσα απόφαση ισχύει για διάστημα πέντε ετών από την ημερομηνία έκδοσής της.
         
         
            Βρυξέλλες, 12 Νοεμβρίου 2021.
            
               
                  Για την Επιτροπή
               
               Janusz WOJCIECHOWSKI
               
                  Μέλος της Επιτροπής
               
            
         
         
            (1)  COM(2020) 381 final.
         
            (2)  Απόφαση C(2016) 3301 final της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
         
            (3)  Ανακοίνωση της Επιτροπής — Κατευθυντήριες γραμμές για την εφαρμογή του άρθρου 101 της Συνθήκης για τη λειτουργία της Ευρωπαϊκής Ένωσης στις συμφωνίες οριζόντιας συνεργασίας (ΕΕ C 11 της 14.1.2011, σ. 1).
         
            (4)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (5)  Απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί μηχανισμού πολιτικής προστασίας της Ένωσης (ΕΕ L 347 της 20.12.2013, σ. 924).
         
            (6)  Παράρτημα III της απόφασης C(2016)3301.
         
            (7)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
         
            (8)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
         
            (9)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (EE L 145 της 31.5.2001 σ. 43). Οι εξαιρέσεις αυτές αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής και οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ελέγχων/λογιστικών ελέγχων και της διαδικασίας λήψης αποφάσεων του θεσμικού οργάνου.